CELEX: 32019R2234
Language: el
Date: 2019-12-19 00:00:00
Title: Κανονισμός (ΕΕ, Ευρατόμ) 2019/2234 του Συμβουλίου της 19ης Δεκεμβρίου 2019 για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2020 σε σχέση με την αποχώρηση του Ηνωμένου Βασιλείου από την Ένωση

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/1
               
            
         ΚΑΝΟΝΙΣΜΟΣ (ΕΕ, Ευρατόμ) 2019/2234 ΤΟΥ ΣΥΜΒΟΥΛΙΟΥ
         της 19ης Δεκεμβρίου 2019
         για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2020 σε σχέση με την αποχώρηση του Ηνωμένου Βασιλείου από την Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 352,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 203,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη την έγκριση του Ευρωπαϊκού Κοινοβουλίου (1),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση αυτή, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα την παράταση της περιόδου αυτής. Η εν λόγω περίοδος παρατάθηκε δύο φορές από το Ευρωπαϊκό Συμβούλιο, τελευταία με την απόφασή του (ΕΕ) 2019/584 (2), η οποία την παρέτεινε έως τις 31 Οκτωβρίου 2019. Ελλείψει συμφωνίας αποχώρησης με το Ηνωμένο Βασίλειο και περαιτέρω παράτασης της περιόδου που αναφέρεται στο άρθρο 50 παράγραφος 3 της ΣΕΕ, θα πρέπει να συμφωνηθεί, σε μελλοντική διεθνή συμφωνία μεταξύ της Ένωσης και του Ηνωμένου Βασιλείου, δημοσιονομικός διακανονισμός όσον αφορά τις δημοσιονομικές υποχρεώσεις που απορρέουν από τη συμμετοχή του Ηνωμένου Βασιλείου στην Ευρωπαϊκή Ένωση ως κράτους μέλους.
                  
               
                     (2)
                  
                  
                     Ο παρών κανονισμός δεν θίγει τις υποχρεώσεις που έχουν αναλάβει αντίστοιχα η Ένωση και το Ηνωμένο Βασίλειο και οποίες απορρέουν από το συνολικό διάστημα κατά το οποίο το Ηνωμένο Βασίλειο υπήρξε μέλος της Ένωσης.
                  
               
                     (3)
                  
                  
                     Με τον κανονισμό (ΕΕ, Ευρατόμ) 2019/1197 του Συμβουλίου (3) θεσπίστηκαν κανόνες για τις σχέσεις μεταξύ της Ένωσης, αφενός, και του Ηνωμένου Βασιλείου και των δικαιούχων του, αφετέρου, όσον αφορά τη χρηματοδότηση και την εκτέλεση του γενικού προϋπολογισμού της Ένωσης («ο προϋπολογισμός») το 2019. Είναι αναγκαίο να θεσπιστούν κανόνες για τις σχέσεις μεταξύ της Ένωσης, αφενός, και του Ηνωμένου Βασιλείου και των δικαιούχων του, αφετέρου, επίσης όσον αφορά τη χρηματοδότηση και την εκτέλεση του προϋπολογισμού της Ένωσης το 2020.
                  
               
                     (4)
                  
                  
                     Οι Συνθήκες δεν προβλέπουν άλλες εξουσίες από εκείνες που ορίζονται στο άρθρο 352 της Συνθήκης για τη λειτουργία της Ευρωπαϊκής Ένωσης (ΣΛΕΕ) και στο άρθρο 203 της Συνθήκης για την ίδρυση της Ευρωπαϊκής Κοινότητας Ατομικής Ενέργειας για τη θέσπιση μέτρων σχετικά με την εκτέλεση και τη χρηματοδότηση του προϋπολογισμού το 2020 σε σχέση με την αποχώρηση του Ηνωμένου Βασιλείου από την Ένωση χωρίς συμφωνία αποχώρησης.
                  
               
                     (5)
                  
                  
                     Το Ηνωμένο Βασίλειο και πρόσωπα και οντότητες που είναι εγκατεστημένα στο Ηνωμένο Βασίλειο συμμετέχουν σε ορισμένα προγράμματα ή δράσεις της Ένωσης με βάση τη συμμετοχή του Ηνωμένου Βασιλείου ως κράτους μέλους στην Ένωση. Η εν λόγω συμμετοχή βασίζεται στις συμφωνίες που έχουν συναφθεί με το Ηνωμένο Βασίλειο ή με πρόσωπα ή οντότητες που είναι εγκατεστημένα στο Ηνωμένο Βασίλειο, ή στις αποφάσεις υπέρ του Ηνωμένου Βασιλείου ή προσώπων ή οντοτήτων που είναι εγκατεστημένα στο Ηνωμένο Βασίλειο, οι οποίες συνιστούν νομικές δεσμεύσεις.
                  
               
                     (6)
                  
                  
                     Για πολλές από αυτές τις συμφωνίες και αποφάσεις, οι κανόνες που διέπουν την επιλεξιμότητα απαιτούν ο δικαιούχος να είναι κράτος μέλος ή πρόσωπο ή οντότητα εγκατεστημένο σε κράτος μέλος. Η επιλεξιμότητα του Ηνωμένου Βασιλείου ή των προσώπων ή των οντοτήτων που είναι εγκατεστημένα στο Ηνωμένο Βασίλειο συνδέεται σε τέτοιες περιπτώσεις με την ιδιότητα κράτους μέλους του Ηνωμένου Βασιλείου. Η αποχώρηση του Ηνωμένου Βασιλείου από την Ένωση χωρίς συμφωνία αποχώρησης έχει επομένως ως συνέπεια την απώλεια της επιλεξιμότητας αυτών των αποδεκτών όσον αφορά την ενωσιακή χρηματοδότηση στο πλαίσιο των συμφωνιών αυτών και αποφάσεων. Ωστόσο, αυτό δεν αφορά περιπτώσεις στις οποίες πρόσωπα και οντότητες που είναι εγκατεστημένα στο Ηνωμένο Βασίλειο συμμετέχουν σε δράση ως πρόσωπα και οντότητες που είναι εγκατεστημένα σε τρίτη χώρα και υπό τις προϋποθέσεις που ισχύουν για αυτά βάσει των αντίστοιχων κανόνων της Ένωσης.
                  
               
                     (7)
                  
                  
                     Σε περίπτωση αποχώρησης χωρίς συμφωνία, θα ήταν επωφελές τόσο για την Ένωση και τα κράτη μέλη της όσο και για το Ηνωμένο Βασίλειο και για τα πρόσωπα και τις οντότητες που είναι εγκατεστημένα στο Ηνωμένο Βασίλειο να προβλεφθεί η επιλεξιμότητα το 2020 του Ηνωμένου Βασιλείου και των δικαιούχων που είναι εγκατεστημένοι στο Ηνωμένο Βασίλειο να λαμβάνουν ενωσιακά κονδύλια, καθώς και η συμμετοχή του Ηνωμένου Βασιλείου στη χρηματοδότηση του προϋπολογισμού για το 2020. Θα είναι επίσης επωφελές να εξακολουθήσουν να εφαρμόζονται για ολόκληρο το 2020 οι νομικές δεσμεύσεις που έχουν υπογραφεί και εγκριθεί πριν από την ημερομηνία της αποχώρησης ή το 2019 κατ’ εφαρμογή του άρθρου 4 του κανονισμού (ΕΕ, Ευρατόμ) 2019/1197.
                  
               
                     (8)
                  
                  
                     Ως εκ τούτου, είναι σκόπιμο να καθοριστούν οι προϋποθέσεις υπό τις οποίες το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο θα συνεχίσουν να είναι επιλέξιμα το 2020 όσον αφορά τις συμφωνίες που έχουν υπογραφεί με αυτά και τις αποφάσεις που έχουν εκδοθεί σχετικά με αυτά μέχρι την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού («ημερομηνία αποχώρησης») ή, κατά περίπτωση, το 2019, κατ’ εφαρμογή του άρθρου 4 του κανονισμού (ΕΕ, Ευρατόμ) 2019/1197. Η εφαρμογή του παρόντος κανονισμού προϋποθέτει ότι: i) το Ηνωμένο Βασίλειο έχει επιβεβαιώσει γραπτώς τη δέσμευση προς την Επιτροπή να συνεχίσει να καταβάλλει συνεισφορά που υπολογίζεται βάσει των εκτιμώμενων ιδίων πόρων από το Ηνωμένο Βασίλειο όπως ορίστηκε στο σχέδιο προϋπολογισμού για το 2020, όπως προτάθηκε στις 5 Ιουλίου 2019, και προσαρμόστηκε ώστε να λαμβάνει υπόψη το συνολικό ποσό των πιστώσεων πληρωμών που καθορίζονται στον εγκριθέντα προϋπολογισμό για το 2020, ii) έχει καταβληθεί μια πρώτη δόση από το Ηνωμένο Βασίλειο, iii) το Ηνωμένο Βασίλειο έχει επιβεβαιώσει γραπτώς τη δέσμευση προς την Επιτροπή να επιτρέπει τη διενέργεια ελέγχων εξολοκλήρου από την Ένωση σύμφωνα με τους ισχύοντες κανόνες και iv) η Επιτροπή έχει εκδώσει την απόφαση σύμφωνα με το άρθρο 2 παράγραφος 2 του κανονισμού (ΕΕ, Ευρατόμ) 2019/1197 και δεν έχει εκδώσει απόφαση σύμφωνα με το άρθρο 3 παράγραφος 2 του εν λόγω κανονισμού. Η τελευταία προϋπόθεση ισχύει μόνον εφόσον ο κανονισμός (ΕΕ, Ευρατόμ) 2019/1197 τεθεί σε ισχύ πριν το τέλος του οικονομικού έτους 2019. Με δεδομένη την ανάγκη για ασφάλεια δικαίου, είναι σκόπιμο να περιοριστεί ο χρόνος για την εκπλήρωση των προϋποθέσεων. Η Επιτροπή θα πρέπει να εκδώσει απόφαση σχετικά με την εκπλήρωση των προϋποθέσεων.
                  
               
                     (9)
                  
                  
                     Ο όρος όσον αφορά τη συνεισφορά του Ηνωμένου Βασιλείου θα πρέπει να βασίζεται στο σχέδιο προϋπολογισμού για το 2020 όπως προτάθηκε για τα 28 κράτη μέλη και θα πρέπει να προσαρμοστεί ώστε να ληφθεί υπόψη το συνολικό ποσό των πιστώσεων πληρωμών στο πλαίσιο του εγκριθέντος προϋπολογισμού. Θεωρείται εύλογο ότι κανένα κράτος μέλος δεν θα πρέπει να περιέλθει σε δυσμενέστερη θέση όσον αφορά τη σχετική συνεισφορά του ως προς τα προβλεπόμενα στον προϋπολογισμό του 2020, όπως προτάθηκε, μετά την έκδοση του παρόντος κανονισμού. Συνεπώς, προκειμένου να διασφαλιστεί ο θετικός αντίκτυπος του παρόντος κανονισμού για όλα τα κράτη μέλη, είναι σκόπιμο να αφαιρεθεί ένα συγκεκριμένο ποσό από το ποσό της συνεισφοράς του Ηνωμένου Βασιλείου που θα εγγραφεί στον προϋπολογισμό. Το εν λόγω συγκεκριμένο ποσό θα πρέπει να ωφελήσει τα κράτη μέλη τα οποία, σε διαφορετική περίπτωση, θα βρίσκονταν σε μειονεκτική θέση έπειτα από την έκδοση του παρόντος κανονισμού, όπως καθορίστηκε περαιτέρω με ειδικές πρακτικές ρυθμίσεις που ορίζουν την κατανομή των οφειλόμενων πληρωμών και αναθέτουν στην Επιτροπή την εκταμίευση του συγκεκριμένου ποσού.
                  
               
                     (10)
                  
                  
                     Εφόσον οι προϋποθέσεις επιλεξιμότητας του Ηνωμένου Βασιλείου και των προσώπων και οντοτήτων που είναι εγκατεστημένα στο Ηνωμένο Βασίλειο βάσει του παρόντος κανονισμού εξακολουθούν να πληρούνται, είναι επίσης σκόπιμο να προβλεφθεί η επιλεξιμότητά τους, το 2020, για τους σκοπούς των όρων που καθορίζονται σε προσκλήσεις υποβολής προτάσεων, προσκλήσεις υποβολής προσφορών, διαγωνισμούς ή οποιαδήποτε άλλη διαδικασία που μπορεί να οδηγήσει σε χρηματοδότηση από τον προϋπολογισμό της Ένωσης, με εξαίρεση ειδικές περιπτώσεις που σχετίζονται με την ασφάλεια και την απώλεια της ιδιότητας του μέλους του Ηνωμένου Βασιλείου στην Ευρωπαϊκή Τράπεζα Επενδύσεων, και να παρέχεται ενωσιακή χρηματοδότηση σε αυτά. Η εν λόγω ενωσιακή χρηματοδότηση θα πρέπει να περιοριστεί στις επιλέξιμες δαπάνες που πραγματοποιούνται το 2020, με την εξαίρεση των δημόσιων συμβάσεων που υπογράφονται πριν από το τέλος του 2020 κατ’ εφαρμογή του τίτλου VII του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (4) («ο δημοσιονομικός κανονισμός»), οι οποίες εξακολουθούν να εκτελούνται σύμφωνα με τους οικείους όρους, και με την εξαίρεση των άμεσων ενισχύσεων στους γεωργούς του Ηνωμένου Βασιλείου για το έτος υποβολής αιτήσεων 2020, το οποίο θα πρέπει να θεωρηθεί μη επιλέξιμο. Είναι επίσης σκόπιμο να εξαιρεθεί το Ηνωμένο Βασίλειο ή να εξαιρεθούν τα πρόσωπα ή οι οντότητες που είναι εγκατεστημένα στο Ηνωμένο Βασίλειο, δυνάμει του κανονισμού (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου (5), όπως τροποποιήθηκε με τον κανονισμό (ΕΕ) 2019/1796 του Ευρωπαϊκού Κοινοβουλίου και του Συμβουλίου (6), της επιλεξιμότητας για δράσεις που καλύπτουν εργαζομένους που απολύονται και μη μισθωτούς των οποίων η δραστηριότητα έχει διακοπεί ως επακόλουθο της αποχώρησης χωρίς συμφωνία και δυνάμει του κανονισμού (ΕΚ) αριθ. 2012/2002 του Συμβουλίου (7), όπως τροποποιήθηκε για δράσεις που καλύπτουν σοβαρή οικονομική επιβάρυνση των κρατών μελών που οφείλεται ευθέως στην αποχώρηση χωρίς συμφωνία αποχώρησης. Σύμφωνα με τον δημοσιονομικό κανονισμό, οι προσκλήσεις υποβολής προτάσεων, οι προσφορές, οι διαγωνισμοί ή άλλες διαδικασίες, καθώς και οποιεσδήποτε επακόλουθες συμφωνίες με το Ηνωμένο Βασίλειο ή με πρόσωπα ή οντότητες που είναι εγκατεστημένα στο Ηνωμένο Βασίλειο ή αποφάσεις υπέρ αυτών, πρέπει να καθορίζουν τους όρους επιλεξιμότητας καθώς και συνέχισης αυτών με αναφορά στον παρόντα κανονισμό.
                  
               
                     (11)
                  
                  
                     Είναι επίσης σκόπιμο να προβλεφθεί ότι η επιλεξιμότητα του Ηνωμένου Βασιλείου και των προσώπων και οντοτήτων που είναι εγκατεστημένα στο Ηνωμένο Βασίλειο, θα συνεχιστεί υπό την προϋπόθεση ότι το Ηνωμένο Βασίλειο θα συνεχίσει να καταβάλλει τη συνεισφορά για το 2020 και, κατά περίπτωση, το 2019 βάσει του κανονισμού (ΕΕ, Ευρατόμ) 2019/1197, και ότι μπορούν να διενεργούνται αποτελεσματικά οι έλεγχοι. Εάν οι όροι αυτοί δεν πληρούνται πλέον, η Επιτροπή θα πρέπει να λάβει απόφαση στην οποία θα διαπιστώνεται το γεγονός αυτό. Στην περίπτωση αυτή, το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο θα παύσουν να είναι επιλέξιμα για ενωσιακή χρηματοδότηση.
                  
               
                     (12)
                  
                  
                     Είναι επίσης σκόπιμο να προβλεφθεί η συνέχιση το 2020 της επιλεξιμότητας των δράσεων για τις οποίες τα κράτη μέλη ή τα πρόσωπα ή οι οντότητες που είναι εγκατεστημένα στα κράτη μέλη λαμβάνουν ενωσιακά κονδύλια και οι οποίες σχετίζονται με το Ηνωμένο Βασίλειο. Ωστόσο, η ενδεχόμενη μη αποδοχή από το Ηνωμένο Βασίλειο των ελέγχων θα πρέπει να αποτελεί στοιχείο που πρέπει λαμβάνεται υπόψη για τους σκοπούς της χρηστής δημοσιονομικής διαχείρισης κατά την αξιολόγηση της υλοποίησης αυτών των δράσεων.
                  
               
                     (13)
                  
                  
                     Οι δράσεις θα πρέπει να εξακολουθήσουν να υλοποιούνται σύμφωνα με τους σχετικούς κανόνες που διέπουν τέτοιου τύπου δράσεις, συμπεριλαμβανομένου του δημοσιονομικού κανονισμού. Ως εκ τούτου, για τους σκοπούς της εφαρμογής των εν λόγω κανόνων, είναι αναγκαίο το Ηνωμένο Βασίλειο να αντιμετωπίζεται ως κράτος μέλος.
                  
               
                     (14)
                  
                  
                     Δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν όμως να επιτευχθούν καλύτερα σε επίπεδο Ένωσης εφόσον αφορούν τον προϋπολογισμό της Ένωσης και προγράμματα και δράσεις που υλοποιούνται από την Ένωση, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.
                  
               
                     (15)
                  
                  
                     Για να καταστεί δυνατή κάποια περιορισμένη ευελιξία, η εξουσία έκδοσης πράξεων δυνάμει του άρθρου 290 της ΣΛΕΕ θα πρέπει να ανατεθεί στην Επιτροπή όσον αφορά πιθανή παράταση των προθεσμιών που ορίζονται στο άρθρο 2 παράγραφος 1 στοιχεία α), β) και γ), καθώς και τροποποιήσεις στο χρονοδιάγραμμα πληρωμών. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (8). Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων. Όταν, σε περίπτωση κινδύνου σοβαρών διαταραχών της εκτέλεσης και της χρηματοδότησης του προϋπολογισμού της Ένωσης το 2020, το απαιτούν επιτακτικοί λόγοι επείγουσας ανάγκης, η κατ’ εξουσιοδότηση πράξη θα πρέπει να τεθεί σε ισχύ χωρίς καθυστέρηση και να εφαρμοστεί εφόσον δεν διατυπωθεί αντίρρηση από το Ευρωπαϊκό Κοινοβούλιο ή από το Συμβούλιο,
                  
               
                     (16)
                  
                  
                     Προκειμένου να αποφευχθούν οι πιο σημαντικές διαταραχές για τους δικαιούχους των προγραμμάτων δαπανών και άλλων δράσεων της Ένωσης κατά την ημερομηνία της αποχώρησης του Ηνωμένου Βασιλείου από την Ένωση, ο παρών κανονισμός θα πρέπει να τεθεί σε ισχύ επειγόντως από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης και θα πρέπει να ισχύσει από την επομένη της ημέρας κατά την οποία οι Συνθήκες παύουν να ισχύουν στο Ηνωμένο Βασίλειο και εντός αυτού, εκτός εάν η συμφωνία αποχώρησης με το Ηνωμένο Βασίλειο έχει τεθεί σε ισχύ μέχρι την ημερομηνία αυτή. Δεδομένου ότι ο παρών κανονισμός θεσπίζει μέτρα σχετικά με την εκτέλεση και τη χρηματοδότηση του προϋπολογισμού της Ένωσης για το 2020, θα πρέπει να εφαρμόζεται μόνο στην επιλεξιμότητα για το έτος 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει κανόνες σχετικά με την εφαρμογή και τη χρηματοδότηση του γενικού προϋπολογισμού της Ένωσης («προϋπολογισμός») το 2020 σε σχέση με την αποχώρηση του Ηνωμένου Βασιλείου από την Ένωση χωρίς συμφωνία αποχώρησης και σχετικά με τις δράσεις που τελούν υπό άμεση, έμμεση και επιμερισμένη διαχείριση για τις οποίες η επιλεξιμότητα πληρούται μέσω της συμμετοχής του Ηνωμένου Βασιλείου στην Ένωση την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού («ημερομηνία αποχώρησης»).
            Ο παρών κανονισμός εφαρμόζεται με την επιφύλαξη των προγραμμάτων εδαφικής συνεργασίας που καλύπτονται από τον κανονισμό (ΕΕ) 2019/491 του Ευρωπαϊκού Κοινοβουλίου και του Συμβουλίου (9) και των δραστηριοτήτων μαθησιακής κινητικότητας στο πλαίσιο του προγράμματος Erasmus+ που καλύπτονται από τον κανονισμό (ΕΕ) 2019/499 του Ευρωπαϊκού Κοινοβουλίου και του Συμβουλίου (10).
         
         
            Άρθρο 2
            Προϋποθέσεις επιλεξιμότητας
            
               1.   Όταν το Ηνωμένο Βασίλειο ή πρόσωπα ή οντότητες που είναι εγκατεστημένα στο Ηνωμένο Βασίλειο λαμβάνουν ενωσιακή χρηματοδότηση στο πλαίσιο δράσης που υλοποιείται υπό καθεστώς άμεσης, έμμεσης ή επιμερισμένης διαχείρισης σύμφωνα με τις νομικές δεσμεύσεις που έχουν υπογραφεί ή αναληφθεί πριν από την ημερομηνία της αποχώρησης ή, κατά περίπτωση, το 2019, κατ’ εφαρμογή του άρθρου 4 του κανονισμού (ΕΕ, Ευρατόμ) 2019/1197, και η επιλεξιμότητα βάσει της εν λόγω δράσης εξαρτάται από τη συμμετοχή του Ηνωμένου Βασιλείου στην Ένωση, εξακολουθούν να είναι επιλέξιμα για ενωσιακή χρηματοδότηση για επιλέξιμες δαπάνες πραγματοποιούμενες το 2020 μετά την ημερομηνία της αποχώρησης, εάν πληρούνται οι ακόλουθες προϋποθέσεις και εφόσον δεν έχει τεθεί σε ισχύ απόφαση που αναφέρεται στο άρθρο 3 παράγραφος 2:
               
                           α)
                        
                        
                           το Ηνωμένο Βασίλειο, την 1η Ιανουαρίου 2020 ή εντός 7 ημερολογιακών ημερών από την έναρξη ισχύος του παρόντος κανονισμού ή μετά την ημερομηνία εφαρμογής του, ανάλογα με το ποια ημερομηνία είναι μεταγενέστερη, έχει επιβεβαιώσει γραπτώς στην Επιτροπή ότι θα συνεισφέρει σε ευρώ, σύμφωνα με το χρονοδιάγραμμα πληρωμών που προβλέπεται στον παρόντα κανονισμό, το ποσό που προκύπτει από τον ακόλουθο τύπο: ΙΔΙΟΙ ΠΟΡΟΙ ΗΒ ΣΠ2020 + μερίδιο ΑΕΕ ΗΒ ΣΠ2020 x (ΠΠ Π2020 – ΠΠ ΣΠ2020),
                        
                     
                           β)
                        
                        
                           Το Ηνωμένο Βασίλειο, στις 20 Ιανουαρίου 2020 ή εντός 20 ημερολογιακών ημερών από την έναρξη ισχύος του παρόντος κανονισμού ή μετά την ημερομηνία εφαρμογής του, ανάλογα με το ποια ημερομηνία είναι μεταγενέστερη, έχει καταβάλει στον λογαριασμό που έχει καθορίσει η Επιτροπή την πρώτη πληρωμή που αντιστοιχεί σε [3,5] δωδεκατημόρια του ποσού που αναφέρεται στο στοιχείο α) του παρόντος εδαφίου,
                        
                     
                           γ)
                        
                        
                           το Ηνωμένο Βασίλειο, την 1η Ιανουαρίου 2020 ή εντός 7 ημερολογιακών ημερών από την έναρξη ισχύος του παρόντος κανονισμού ή μετά την ημερομηνία εφαρμογής του, ανάλογα με το ποια ημερομηνία είναι μεταγενέστερη, έχει επιβεβαιώσει γραπτώς στην Επιτροπή τη δέσμευση να συνεχίσει να δέχεται τους ελέγχους που καλύπτουν ολόκληρη την περίοδο των προγραμμάτων και δράσεων σύμφωνα με τους ισχύοντες κανόνες,
                        
                     
                           δ)
                        
                        
                           η Επιτροπή έχει εκδώσει την απόφαση σύμφωνα με το άρθρο 2 παράγραφος 2 του κανονισμού (ΕΕ, Ευρατόμ) 2019/1197 και δεν έχει εκδώσει απόφαση σύμφωνα με το άρθρο 3 παράγραφος 2 του κανονισμού (ΕΕ, Ευρατόμ) 2019/1197 και
                        
                     
                           ε)
                        
                        
                           η Επιτροπή έχει εκδώσει την απόφαση που αναφέρεται στην παράγραφο 4 του παρόντος άρθρου, με την οποία επιβεβαιώνεται ότι πληρούνται οι προϋποθέσεις που αναφέρονται στα στοιχεία α), β) και γ) αυτού του εδαφίου.
                        
                     Η προϋπόθεση που τίθεται στο πρώτο εδάφιο στοιχείο δ) ισχύει μόνον εφόσον ο κανονισμός (ΕΕ, Ευρατόμ) 2019/1197 τεθεί σε ισχύ πριν το τέλος του οικονομικού έτους 2019.
            
            
               2.   Για τους σκοπούς του τύπου που ορίζεται στην παράγραφο 1 πρώτο εδάφιο στοιχείο α), ισχύουν τα ακόλουθα:
               
                           α)
                        
                        
                           «ΙΔΙΟΙ ΠΟΡΟΙ ΗΒ ΣΠ2020» είναι το ποσό που εμφανίζεται στη γραμμή «Ηνωμένο Βασίλειο» και στη στήλη «Σύνολο ιδίων πόρων» του πίνακα 7 του μέρους «Α. Εισαγωγή και χρηματοδότηση του γενικού προϋπολογισμού» του τμήματος εσόδων του προϋπολογισμού για το 2020 που καθορίζεται στο σχέδιο προϋπολογισμού της Ευρωπαϊκής Ένωσης για το οικονομικό έτος 2020, όπως προτάθηκε στις 5 Ιουλίου 2019,
                        
                     
                           β)
                        
                        
                           «Μερίδιο ΑΕΕ ΗΒ ΣΠ2020» είναι το ποσό που εμφανίζεται στη γραμμή «Ηνωμένο Βασίλειο» και στη στήλη «Ίδιοι πόροι βασιζόμενοι στο ΑΕΕ» του πίνακα 7 του μέρους «Α. Εισαγωγή και χρηματοδότηση του γενικού προϋπολογισμού» του τμήματος εσόδων του προϋπολογισμού για το 2020 που καθορίζεται στο σχέδιο προϋπολογισμού της Ευρωπαϊκής Ένωσης για το οικονομικό έτος 2020, όπως προτάθηκε στις 5 Ιουλίου 2019, διαιρούμενο διά του ποσού που εμφανίζεται στη γραμμή «Σύνολο» της ίδιας στήλης,
                        
                     
                           γ)
                        
                        
                           «ΠΠ Π2020 - ΠΠ ΣΠ2020» είναι η διαφορά μεταξύ του ποσού που εμφανίζεται στη γραμμή «Συνολική δαπάνη» και στη στήλη «Προϋπολογισμός 2020» του πίνακα «Δαπάνες» του μέρους «Α. Εισαγωγή και χρηματοδότηση του γενικού προϋπολογισμού» του τμήματος εσόδων του προϋπολογισμού της Ευρωπαϊκής Ένωσης για το οικονομικό έτος 2020, όπως εγκρίθηκε, και του ποσού που εμφανίζεται στην ίδια γραμμή και στην ίδια στήλη του ίδιου πίνακα του ίδιου τμήματος του σχεδίου προϋπολογισμού της Ευρωπαϊκής Ένωσης για το οικονομικό έτος 2020, όπως προτάθηκε στις 5 Ιουλίου 2019,
                        
                     Κατά παρέκκλιση από το πρώτο εδάφιο, εάν ο προϋπολογισμός του 2020 δεν έχει εγκριθεί οριστικά μέχρι την ημερομηνία έναρξης ισχύος του παρόντος κανονισμού ή μέχρι την ημερομηνία εφαρμογής του, ανάλογα με το ποια ημερομηνία είναι μεταγενέστερη, η διαφορά «ΠΠ Π2020 - ΠΠ ΣΠ2020» θα μηδενιστεί.
            
            
               3.   Το ποσό που αναφέρεται στην παράγραφο 1 πρώτο εδάφιο στοιχείο α), μετά την αφαίρεση του ποσού της πρώτης πληρωμής που αναφέρεται στην παράγραφο 1 πρώτο εδάφιο στοιχείο β), κατανέμεται σε ίσες δόσεις. Ο αριθμός των δόσεων πρέπει να αντιστοιχεί στον αριθμό των πλήρων μηνών που μεσολαβούν μεταξύ της ημερομηνίας της πρώτης πληρωμής που αναφέρεται στην παράγραφο 1 πρώτο εδάφιο στοιχείο β) και του τέλους του έτους 2020.
               Το ποσό που αναφέρεται στην παράγραφο 1 πρώτο εδάφιο στοιχείο α) εγγράφεται στον γενικό προϋπολογισμό της Ένωσης ως λοιπά έσοδα, έπειτα από την αφαίρεση συγκεκριμένου ποσού με σκοπό τη διασφάλιση της κατανομής του προϋπολογισμού, όπως προβλέπεται στη στήλη «Σύνολο ιδίων πόρων» του πίνακα που αναφέρεται στην παράγραφο 2 στοιχείο α) και σύμφωνα με τις ειδικές πρακτικές ρυθμίσεις που ορίζονται για τον σκοπό αυτόν.
               Η δέσμευση που αναφέρεται στην παράγραφο 1 πρώτο εδάφιο στοιχείο γ) περιλαμβάνει ιδίως τη συνεργασία για την προστασία των οικονομικών συμφερόντων της Ένωσης και την αποδοχή των δικαιωμάτων της Επιτροπής, του Ελεγκτικού Συνεδρίου και της Ευρωπαϊκής Υπηρεσίας Καταπολέμησης της Απάτης όσον αφορά την πρόσβαση σε δεδομένα και έγγραφα σχετικά με τις συνεισφορές της Ένωσης και τη διενέργεια ελέγχων.
            
            
               4.   Η Επιτροπή εκδίδει απόφαση σχετικά με το κατά πόσον πληρούνται οι προϋποθέσεις που ορίζονται στην παράγραφο 1 πρώτο εδάφιο στοιχεία α), β) και γ).
            
            
               5.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 7 όσον αφορά την παράταση των προθεσμιών που ορίζονται στα στοιχεία α), β) και γ) του πρώτου εδαφίου της παραγράφου 1 του παρόντος άρθρου.
               Όταν, σε περίπτωση κινδύνου σοβαρών διαταραχών της εκτέλεσης και της χρηματοδότησης του προϋπολογισμού της Ένωσης το 2020, το απαιτούν επιτακτικοί λόγοι επείγουσας ανάγκης, εφαρμόζεται στις κατ’ εξουσιοδότηση πράξεις που θεσπίζονται σύμφωνα με την παρούσα παράγραφο η διαδικασία που προβλέπεται στο άρθρο 8.
            
         
         
            Άρθρο 3
            Συνέχιση της επιλεξιμότητας του Ηνωμένου Βασιλείουκαι των εγκατεστημένων στο Ηνωμένο Βασίλειο προσώπων και οντοτήτων
            
               1.   Η επιλεξιμότητα του Ηνωμένου Βασιλείου και των εγκατεστημένων στο Ηνωμένο Βασίλειο προσώπων και οντοτήτων, που καθορίζεται σύμφωνα με το άρθρο 2 συνεχίζεται κατά το έτος 2020, εφόσον πληρούνται οι ακόλουθοι όροι:
               
                           α)
                        
                        
                           το Ηνωμένο Βασίλειο έχει καταβάλει, μετά την πρώτη πληρωμή που πραγματοποιείται σύμφωνα με το άρθρο 2 παράγραφος 1 πρώτο εδάφιο στοιχείο β), στον λογαριασμό που έχει ορίσει η Επιτροπή, το ποσό της μηνιαίας δόσης που αναφέρεται στο άρθρο 2 παράγραφος 3 την πρώτη εργάσιμη ημέρα κάθε μήνα έως τον Αύγουστο του 2020,
                        
                     
                           β)
                        
                        
                           το Ηνωμένο Βασίλειο έχει καταβάλει, στον λογαριασμό που έχει ορίσει η Επιτροπή, την πρώτη εργάσιμη ημέρα του Σεπτεμβρίου 2020 τις υπολειπόμενες μηνιαίες δόσεις που αναφέρονται στο άρθρο 2 παράγραφος 3, εκτός εάν η Επιτροπή γνωστοποιήσει στο Ηνωμένο Βασίλειο διαφορετικό χρονοδιάγραμμα πληρωμών για την εν λόγω πληρωμή έως τις 31 Αυγούστου 2020, και
                        
                     
                           γ)
                        
                        
                           δεν έχουν παρατηρηθεί σημαντικές αδυναμίες κατά τη διενέργεια των ελέγχων που αναφέρονται στο άρθρο 2 παράγραφος 1 πρώτο εδάφιο στοιχείο γ).
                        
                     
            
               2.   Όταν μία ή περισσότερες προϋποθέσεις της παραγράφου 1 δεν πληρούνται, η Επιτροπή εκδίδει σχετική απόφαση. Η απόφαση αυτή δημοσιεύεται στην Επίσημη Εφημερίδα της Ευρωπαϊκής Ένωσης.
               Από την ημερομηνία έναρξης ισχύος της απόφασης που αναφέρεται στο πρώτο εδάφιο της παρούσας παραγράφου, το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο παύουν να είναι επιλέξιμα βάσει της παραγράφου 1 του παρόντος άρθρου και σύμφωνα με τα άρθρα 2 και 4 οι δράσεις παύουν να είναι επιλέξιμες βάσει του άρθρου 6 παράγραφος 2 και το άρθρο 5 παύει να ισχύει.
            
            
               3.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 7 σχετικά με το διαφορετικό χρονοδιάγραμμα πληρωμών για τις πληρωμές που αναφέρονται στα στοιχεία α) και β) της παραγράφου 1 του παρόντος άρθρου.
               Όταν, σε περίπτωση κινδύνου σοβαρών διαταραχών της εκτέλεσης και της χρηματοδότησης του προϋπολογισμού της Ένωσης το 2020, το απαιτούν επιτακτικοί λόγοι επείγουσας ανάγκης, εφαρμόζεται στις κατ’ εξουσιοδότηση πράξεις που θεσπίζονται σύμφωνα με την παρούσα παράγραφο η διαδικασία που προβλέπεται στο άρθρο 8.
            
         
         
            Άρθρο 4
            Συμμετοχή σε προσκλήσεις υποβολής προτάσεων και επιλεξιμότητα των δαπανών που προκύπτουν
            
               1.   Από την ημερομηνία έναρξης ισχύος της απόφασης που αναφέρεται στο άρθρο 2 παράγραφος 1 πρώτο εδάφιο στοιχείο ε) και εφόσον δεν έχει αρχίσει να ισχύει απόφαση κατά το άρθρο 3 παράγραφος 2, το Ηνωμένο Βασίλειο ή τα εγκατεστημένα στο Ηνωμένο Βασίλειο πρόσωπα και οι οντότητες είναι επιλέξιμα το 2020 σε σχέση με τους όρους που τίθενται σε οποιοδήποτε διαγωνισμό ή σε οποιαδήποτε πρόσκληση υποβολής προτάσεων ή προσφορών ή άλλη διαδικασία που είναι δυνατόν να οδηγήσει σε χρηματοδότηση από τον προϋπολογισμό της Ένωσης στον ίδιο βαθμό με τα κράτη μέλη και τα πρόσωπα ή τις οντότητες που είναι εγκατεστημένα στα κράτη μέλη, είναι δε επιλέξιμα για ενωσιακή χρηματοδότηση για επιλέξιμες δαπάνες που πραγματοποιούνται το 2020.
               Παρά τα προβλεπόμενα στο πρώτο εδάφιο:
               
                           α)
                        
                        
                           συμβάσεις που υπογράφονται κατ’ εφαρμογή του τίτλου VII του κανονισμού (ΕΕ, Ευρατόμ) 2018/1046 («δημοσιονομικός κανονισμός») πριν από το τέλος του 2020 εκτελούνται σύμφωνα με τους όρους τους και μέχρι τη λήξη τους,
                        
                     
                           β)
                        
                        
                           δαπάνες όσον αφορά το καθεστώς άμεσων ενισχύσεων του Ηνωμένου Βασιλείου για το έτος υποβολής αιτήσεων 2020 σύμφωνα με τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (11) δεν είναι επιλέξιμες για ενωσιακή χρηματοδότηση.
                        
                     
            
               2.   Με την επιφύλαξη της παραγράφου 1, το Ηνωμένο Βασίλειο ή τα πρόσωπα ή οι οντότητες που είναι εγκατεστημένα στο Ηνωμένο Βασίλειο δεν είναι επιλέξιμα δυνάμει του κανονισμού (ΕΕ) αριθ. 1309/2013, όπως τροποποιήθηκε με τον κανονισμό (EE) 2019/1796, για δράσεις που καλύπτουν εργαζομένους που απολύονται και μη μισθωτούς των οποίων η δραστηριότητα έχει διακοπεί ως επακόλουθο της αποχώρησης χωρίς συμφωνία ούτε δυνάμει του κανονισμού (ΕΚ) αριθ. 2012/2002, όπως τροποποιήθηκε για δράσεις που καλύπτουν σοβαρή οικονομική επιβάρυνση των κρατών μελών που οφείλεται ευθέως στην αποχώρηση χωρίς συμφωνία αποχώρησης.
            
            
               3.   Η παράγραφος 1 πρώτο εδάφιο δεν εφαρμόζεται:
               
                           α)
                        
                        
                           όταν η συμμετοχή περιορίζεται στα κράτη μέλη και σε πρόσωπα ή οντότητες που έχουν εγκατασταθεί στα κράτη μέλη για λόγους ασφάλειας,
                        
                     
                           β)
                        
                        
                           σε χρηματοδοτικές πράξεις που πραγματοποιούνται στο πλαίσιο των χρηματοδοτικών μέσων που αποτελούν αντικείμενο άμεσης ή έμμεσης διαχείρισης του τίτλου X του δημοσιονομικού κανονισμού ή σε χρηματοδοτικές πράξεις εγγυημένες από τον προϋπολογισμό της Ένωσης στο πλαίσιο του Ευρωπαϊκού Ταμείου Στρατηγικών Επενδύσεων (ΕΤΣΕ), που συστάθηκε με τον κανονισμό (ΕΕ) 2015/1017 του Ευρωπαϊκού Κοινοβουλίου και του Συμβουλίου (12) ή στο πλαίσιο του Ευρωπαϊκού Ταμείου για τη Βιώσιμη Ανάπτυξη (ΕΤΒΑ), που συστάθηκε με τον κανονισμό (ΕΕ) 2017/1601 του Ευρωπαϊκού Κοινοβουλίου και του Συμβουλίου (13).
                        
                     
         
         
            Άρθρο 5
            Λοιπές απαραίτητες προσαρμογές
            Εάν πληρούνται οι προϋποθέσεις του άρθρου 2 παράγραφος 1 και εφόσον δεν έχει αρχίσει να ισχύει απόφαση κατά το άρθρο 3 παράγραφος 2, για τους σκοπούς της εφαρμογής οποιουδήποτε εκ των κανόνων που διέπουν τις δράσεις οι οποίες διεξάγονται βάσει των νομικών δεσμεύσεων που αναφέρονται στο άρθρο 2 παράγραφος 1 πρώτο εδάφιο, τους διαγωνισμούς που αναφέρονται στο άρθρο 4, καθώς και τις δράσεις οι οποίες διεξάγονται στο πλαίσιο των νομικών δεσμεύσεων που υπογράφηκαν ή εγκρίθηκαν σε συνέχεια των διαγωνισμών που αναφέρονται στο άρθρο 4, που απαιτούνται για την εφαρμογή του άρθρου 2 παράγραφος 1 και του άρθρου 4 παράγραφος 1, το Ηνωμένο Βασίλειο απολαύει μεταχείρισης ως κράτος μέλος που υπόκειται στον παρόντα κανονισμό.
            Ωστόσο, το Ηνωμένο Βασίλειο ή οι εκπρόσωποι του Ηνωμένου Βασιλείου δεν επιτρέπεται να συμμετέχουν σε οποιαδήποτε επιτροπή η οποία επικουρεί στη διαχείριση σύμφωνα με τους κανόνες της σχετικής βασικής πράξης ή σε ομάδες εμπειρογνωμόνων ή λοιπών φορέων που παρέχουν συμβουλές για τα προγράμματα ή τις δράσεις, εξαιρουμένων των επιτροπών παρακολούθησης ή παρεμφερών επιτροπών ειδικών για τα συγκεκριμένα επιχειρησιακά, εθνικά ή παρεμφερή προγράμματα στο πλαίσιο της επιμερισμένης διαχείρισης.
         
         
            Άρθρο 6
            Επιλεξιμότητα των δράσεων που αφορούν το Ηνωμένο Βασίλειο, όταν τα κράτη μέλη ή τα εγκατεστημένα στα κράτη μέλη πρόσωπα ή οντότητες λαμβάνουν ενωσιακή χρηματοδότηση
            
               1.   Οι δράσεις στο πλαίσιο της άμεσης, έμμεσης και επιμερισμένης διαχείρισης, για τις οποίες τα κράτη μέλη ή τα εγκατεστημένα στα κράτη μέλη πρόσωπα ή οντότητες λαμβάνουν ενωσιακή χρηματοδότηση στο πλαίσιο των νομικών δεσμεύσεων που υπογράφηκαν ή εγκρίθηκαν πριν από την ημερομηνία της αποχώρησης ή, κατά περίπτωση, το 2019 κατ’ εφαρμογή του άρθρου 4 του κανονισμού (ΕΕ, Ευρατόμ) 2019/1197 και για τις οποίες η επιλεξιμότητα πληρούται μέσω της συμμετοχής του Ηνωμένου Βασιλείου στην Ένωση κατά την ημερομηνία της αποχώρησης ή, κατά περίπτωση, μέσω της επιλεξιμότητας του Ηνωμένου Βασιλείου κατ’ εφαρμογή του άρθρου 4 του κανονισμού (ΕΕ, Ευρατόμ) 2019/1197, είναι επιλέξιμες για ενωσιακή χρηματοδότηση για επιλέξιμες δαπάνες που προκύπτουν το 2020 από την ημερομηνία της αποχώρησης.
            
            
               2.   Οι δράσεις για τις οποίες πληρούται ο όρος επιλεξιμότητας του ελάχιστου αριθμού συμμετεχόντων από διάφορα κράτη μέλη σε μια κοινοπραξία, κατά την ημερομηνία της αποχώρησης, μέσω μέλους της κοινοπραξίας, πρόσωπο ή οντότητα, το οποίο είναι εγκατεστημένο στο Ηνωμένο Βασίλειο είναι επιλέξιμες για ενωσιακή χρηματοδότηση για επιλέξιμες δαπάνες που προκύπτουν το 2020 εάν πληρούνται οι προϋποθέσεις που ορίζονται στο άρθρο 2 παράγραφος 1 και εφόσον δεν έχει τεθεί σε ισχύ απόφαση του άρθρου 3 παράγραφος 2.
            
            
               3.   Η μη τήρηση του όρου που αναφέρεται στο άρθρο 2 παράγραφος 1 πρώτο εδάφιο στοιχείο γ) ή μία απόφαση της Επιτροπής κατά το άρθρο 3 παράγραφος 2 σχετικά με τη μη τήρηση των όρων που αναφέρονται στο άρθρο 3 παράγραφος 1 στοιχείο γ) λαμβάνονται υπόψη από τον αρμόδιο διατάκτη για την αξιολόγηση της ενδεχόμενης σοβαρής έλλειψης συμμόρφωσης με τις βασικές υποχρεώσεις κατά την εκτέλεση της νομικής δέσμευσης που αναφέρεται στην παράγραφο 1 του παρόντος άρθρου.
            
         
         
            Άρθρο 7
            Άσκηση της εξουσιοδότησης
            
               1.   Η εξουσία έκδοσης κατ’ εξουσιοδότηση πράξεων ανατίθεται στην Επιτροπή υπό τους όρους που καθορίζονται στο παρόν άρθρο.
            
            
               2.   Η εξουσία έκδοσης των κατ’ εξουσιοδότηση πράξεων που αναφέρονται στα άρθρα 2 και 3 ανατίθεται στην Επιτροπή για απροσδιόριστο χρονικό διάστημα από την ημερομηνία έναρξης ισχύος του παρόντος κανονισμού.
            
            
               3.   Η εξουσιοδότηση που προβλέπεται στα άρθρα 2 και 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη.
            
            
               4.   Πριν από την έκδοση κατ’ εξουσιοδότηση πράξης, η Επιτροπή ζητεί τη γνώμη των εμπειρογνωμόνων που ορίζονται από τα κράτη μέλη, σύμφωνα με τις αρχές που προβλέπονται στη διοργανική συμφωνία, της 13ης Απριλίου 2016, για τη βελτίωση του νομοθετικού έργου.
            
            
               5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               6.   Η κατ’ εξουσιοδότηση πράξη που εκδίδεται σύμφωνα με τα άρθρα 2 και 3 αρχίζει να ισχύει μόνον εφόσον δεν διατυπωθεί αντίρρηση ούτε από το Ευρωπαϊκό Κοινοβούλιο ούτε από το Συμβούλιο εντός προθεσμίας ενός μηνός από την κοινοποίηση της εν λόγω πράξης στο Ευρωπαϊκό Κοινοβούλιο και στο Συμβούλιο ή εάν, πριν από τη λήξη της προθεσμίας αυτής, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η εν λόγω προθεσμία παρατείνεται κατά έναν μήνα με πρωτοβουλία του Ευρωπαϊκού Κοινοβουλίου ή του Συμβουλίου.
            
         
         
            Άρθρο 8
            Επείγουσα διαδικασία
            
               1.   Οι κατ’ εξουσιοδότηση πράξεις που εκδίδονται σύμφωνα με το παρόν άρθρο τίθενται σε ισχύ αμελλητί και εφαρμόζονται επί όσο χρονικό διάστημα δεν προβάλλεται αντίρρηση σύμφωνα με την παράγραφο 2. Στην κοινοποίηση κατ’ εξουσιοδότηση πράξης στο Ευρωπαϊκό Κοινοβούλιο και στο Συμβούλιο εκτίθενται οι λόγοι για τους οποίους γίνεται χρήση της διαδικασίας επείγοντος.
            
            
               2.   Το Ευρωπαϊκό Κοινοβούλιο ή το Συμβούλιο δύνανται να προβάλουν αντιρρήσεις σχετικά με κατ’ εξουσιοδότηση πράξη με τη διαδικασία του άρθρου 7 παράγραφος 6. Στην περίπτωση αυτή η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου.
            
         
         
            Άρθρο 9
            Μεταβατική διάταξη
            Κατά παρέκκλιση από το άρθρο 4 παράγραφος 1 δεύτερο εδάφιο στοιχείο β) του κανονισμού (ΕΕ, Ευρατόμ) 2019/1197, οι δαπάνες στο πλαίσιο του καθεστώτος άμεσων ενισχύσεων του Ηνωμένου Βασιλείου για το έτος υποβολής αιτήσεων 2019 σύμφωνα με τον κανονισμό (ΕΕ) αριθ. 1307/2013 είναι επιλέξιμες για ενωσιακή χρηματοδότηση, αφού η Επιτροπή εκδώσει την απόφαση που αναφέρεται στο άρθρο 2 παράγραφος 4 του παρόντος κανονισμού, εκτός εάν εκδώσει απόφαση που αναφέρεται στο άρθρο 3 παράγραφος 2 του παρόντος κανονισμού.
         
         
            Άρθρο 10
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημέρας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού σύμφωνα με το άρθρο 50 παράγραφος 3 της ΣΕΕ.
            Ωστόσο, ο παρών κανονισμός δεν εφαρμόζεται εάν, πριν από την ημερομηνία που αναφέρεται στη δεύτερη παράγραφο του παρόντος άρθρου, έχει συναφθεί συμφωνία αποχώρησης με το Ηνωμένο Βασίλειο σύμφωνα με το άρθρο 50 παράγραφος 2 της ΣΕΕ.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Δεκεμβρίου 2019.
            
               
                  Για το Συμβούλιο
               
               
                  Η Πρόεδρος
               
               K. MIKKONEN
            
         
         
            (1)  Έγκριση της 22ας Οκτωβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (3)  Κανονισμός (ΕΕ, Ευρατόμ) 2019/1197 του Συμβουλίου, της 9ης Ιουλίου 2019, για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2019 σε σχέση με την αποχώρηση του Ηνωμένου Βασιλείου από την Ένωση, ΕΕ L 189 της 15.7.2019, σ. 1.
         
            (4)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (5)  Κανονισμός (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006 (ΕΕ L 347 της 20.12.2013, σ. 855).
         
            (6)  Κανονισμός (ΕΕ) 2019/1796 του Ευρωπαϊκού Κοινοβουλίου και του Συμβουλίου, της 24ης Οκτωβρίου 2019, για την τροποποίηση του κανονισμού (ΕΕ) αριθ. 1309/2013 για το Ευρωπαϊκό Ταμείο Προσαρμογής στην Παγκοσμιοποίηση (2014-2020) (ΕΕ L 279 της 31.10.2019, σ. 4).
         
            (7)  Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΕΕ L 311 της 14.11.2002, σ. 3).
         
            (8)  ΕΕ L 123 της 12.5.2016, σ. 1.
         
            (9)  Κανονισμός (ΕΕ) 2019/491 του Ευρωπαϊκού Κοινοβουλίου και του Συμβουλίου, της 25ης Μαρτίου 2019, για την εξασφάλιση της συνέχισης των προγραμμάτων εδαφικής συνεργασίας PEACE IV (Ιρλανδία-Ηνωμένο Βασίλειο) και Ηνωμένο Βασίλειο-Ιρλανδία (Ιρλανδία-Βόρεια Ιρλανδία-Σκωτία) στο πλαίσιο της αποχώρησης του Ηνωμένου Βασιλείου από την Ένωση (ΕΕ L 85Ι της 27.3.2019, σ. 1).
         
            (10)  Κανονισμός (ΕΕ) 2019/499 του Ευρωπαϊκού Κοινοβουλίου και του Συμβουλίου, της 25ης Μαρτίου 2019, για τη θέσπιση διατάξεων σχετικά με τη συνέχιση των εν εξελίξει δραστηριοτήτων μαθησιακής κινητικότητας του προγράμματος Erasmus+ που θεσπίσθηκε με τον κανονισμό (ΕΕ) αριθ. 1288/2013, στο πλαίσιο της αποχώρησης του Ηνωμένου Βασιλείου από την Ένωση (ΕΕ L 85I της 27.3.2019, σ. 32).
         
            (11)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (12)  Κανονισμός (ΕΕ) 2015/1017 του Ευρωπαϊκού Κοινοβουλίου και του Συμβουλίου, της 25ης Ιουνίου 2015, για το Ευρωπαϊκό Ταμείο Στρατηγικών Επενδύσεων, τον Ευρωπαϊκό Κόμβο Επενδυτικών Συμβουλών και την Ευρωπαϊκή Πύλη Επενδυτικών Έργων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 — το Ευρωπαϊκό Ταμείο Στρατηγικών Επενδύσεων (ΕΕ L 169 της 1.7.2015, σ. 1).
         
            (13)  Κανονισμός (ΕΕ) 2017/1601 του Ευρωπαϊκού Κοινοβουλίου και του Συμβουλίου, της 26ης Σεπτεμβρίου 2017, για τη θέσπιση του Ευρωπαϊκού Ταμείου για τη Βιώσιμη Ανάπτυξη (ΕΤΒΑ), της εγγύησης του ΕΤΒΑ και του Ταμείου Εγγυήσεων του ΕΤΒΑ (ΕΕ L 249 της 27.9.2017, σ. 1).